ఎస్‌బీఐలో 2000 ఖాతాలతో రూ 8 కోట్లు వైట్‌
- నల్లడబ్బు మార్చేందుకు ఖాతాలు తెరిచారు
న్యూఢిల్లీ:నోట్ల రద్దు నేపథ్యంలో నల్లకుబేరులు బరితెగించిన తీరు బట్టబయలైంది.నల్ల ధనాన్ని మార్చుకునేందుకు ఎస్‌బీఐ బరేలి శాఖలో ఏకంగా 2000 ఖాతాలను తెరిచి దాదాపు రూ 8కోట్ల పాత నోట్లను డిపాజిట్‌ చేసి వైట్‌గా మార్చుకున్నట్టు సీబీఐ నిగ్గుతేల్చింది.దీనికి సంబంధించి బ్యాంక్‌ అధికారులు,బాధ్యులపై సీబీఐ నేరపూరిత కుట్ర,మోసం,అవినీతి అభియోగాలపై ఎఫ్‌ఐఆర్‌ నమోదు చేసింది.విశ్వసనీయ సమాచారం ప్రకారం ఉత్తర ప్రదేశ్‌లోని బరేలి సివిల్‌ లైన్స్‌ ఎస్‌బీఐ బ్రాంచ్‌లో సీబీఐ ఆకస్మిక తనిఖీలు చేపట్టగా ఈ అక్రమాలు వెలుగు చూశాయి.గత ఏడాది నవంబర్‌ 8న నోట్ల రద్దు ప్రకటించిన తర్వాత బ్రాంచ్‌లో కొత్తగా తెరిచిన ఖాతాల్లో పెద్దమొత్తంలో నగదు డిపాజిట్లు చోటుచేసుకున్నాయని తనిఖీల్లో సీబీఐ గుర్తించింది.నవంబర్‌ 8 నుంచి డిసెంబర్‌ 31 మధ్య 2,441 కొత్త ఖాతాలను బ్యాంక్‌ అధికారులు తెరిచినట్టు తేలింది.వీటిలో 667 సేవింగ్స్‌ ఖాతాలు కాగా,53 కరెంట్‌ ఖాతాలు,94 జన్‌ధన్‌ ఖాతాలు, 50 పీపీఎఫ్‌ ఖాతాలు, మరికొన్ని ఫిక్స్‌డ్‌ డిపాజిట్‌ ఖాతాలుగా గుర్తించారు.వీటిలో రెండు సీనియర్‌ సిటిజన్‌ ఖాతాలు, ఒక ప్రభుత్వ ఖాతా కూడా ఉన్నట్టు వెల్లడైంది.ఈ ఖాతాల్లో రూ లక్షకు పైగా డిపాజిట్‌ అయిన ఉదంతాలు 794 వరకూ ఉన్నాయని విచారణలో తెలిసింది.మరికొన్ని ఖాతాల్లో భారీ మొత్తంలో డిపాజిట్‌ అయినప్పటికీ ఆ మొత్తాలను వెల్లడించేందుకు అధికారులు నిరాకరించారు.సరైన రికార్డులు లేకుండా భారీ మొత్తంలో నగదు డిపాజిట్‌ ద్వారా ప్రయివేటు వ్యక్తులతో బ్యాంకు అధికారులు కుమ్మక్కై నగదు మార్పిడికి సహకరించారని సీబీఐ దాఖలు చేసిన ఎఫ్‌ఐఆర్‌ పేర్కొంది.అధికారులు తమ తప్పుల్ని కప్పిపుచ్చుకునేందుకు పాత నోట్లను స్వీకరించే రసీదులు,టెల్లర్‌ నివేదికలు,నూతన నోట్ల మార్పిడికి సంబంధించి ఎలాంటి రికార్డులు నిర్వహించలేదని తెలిపింది.
రూ 5400 కోట్ల నల్లధనం గుర్తించాం
సుప్రీంకు తెలిపిన సర్కార్‌
నోట్ల రద్దు అనంతరం ఈ ఏడాది జనవరి 10 వరకూ రూ 5400 కోట్ల లెక్కతేలని సొమ్మును నిఘా,దర్యాప్తు సంస్థలు గుర్తించాయని ప్రభుత్వం సుప్రీం కోర్టుకు నివేదించింది.పాత నోట్లతో బంగారం కొనుగోలు చేయడం వంటి పలు అక్రమాలను వెలికితీసినట్టు వెల్లడించింది.నోట్ల రద్దు సమయంలో జరిగిన డిపాజిట్లను డేటా అనాలిసిస్‌ ద్వారా ఈ వెరిఫికేషన్‌తో ఆదాయ పన్ను శాఖ ఆపరేషన్‌ క్లీన్‌ మనీని చేపట్టిందని వివరించింది.నవంబర్‌ 8 నుంచి జనవరి 10 మధ్య వివిధ వ్యక్తులపై దాదాపు వేయికి పైగా దాడులు,సర్వేలను ఆదాయ పన్ను శాఖ చేపట్టిందని ఆర్థిక మంత్రిత్వ శాఖ సుప్రీంలో దాఖలు చేసిన అఫిడవిట్‌లో పేర్కొంది.దాడుల ద్వారా రూ 610 కోట్ల నగదును ఐటీ విభాగం సీజ్‌ చేసిందని తెలిపింది.పెద్ద మొత్తంలో నగదు లావాదేవీలకు సంబంధించి 5100 నోటీసులు జారీ చేసినట్టు వెల్లడించింది.400 కేసులను తదుపరి దర్యాప్తు కోసం సీబీఐ,ఈడీలకు అప్పగించినట్టు పేర్కొంది.
మీ స్నేహితులకు రికమెండ్ చెయ్యండి